text: Danmarks bedste tegnere i Horsens
  21 april 2012 kl. 14.08
  Danmarks bedste tegnere var lørdag samlet i Horsens for at kæmpe om DM-titlen.
  Manden bag avisstriben WulffMorgenthaler og flodhesten Dolph var vært ved årets DM i Tegning for børn og unge, som blev holdt i Horsens for 5. gang.
  
  Eneste mesterskab i verden
  Anders Morgenthaler mener, at DM i Tegning har potentialet til at vokse og sprede sig som ringe i vandet i et internationalt perspektiv. Ingen andre steder i verden afholder man nemlig officielle landsmesterskaber for talentfulde børn og unge. 
  Folkene bag DM i Tegning mener da også, at dygtige tegnere er et vigtigt råstof, hvis Danmark fremover skal gøre sig gældende inden for arkitektur, design og tegnekunst. Netop derfor søger man at skabe et solidt fundament for kreativiteten og talentplejen via hhv. en Tegnefestival og DM i Tegning.
  